爽飲食車服，擬於乘輿。尚方珍玩，充牣其家。妻妾盈後庭，又私取先帝才人七八人，及將吏、師工、鼓吹、良家子女三十三人，皆以為伎樂。詐作詔書，發才人五十七人送鄴台，使先帝倢伃教習為伎。擅取太樂樂器、武庫禁兵。作窟室，綺疏四周，數與晏等會其中，縱酒作樂。羲深以為大憂，數諫止之。又著書三篇，陳驕淫盈溢之致禍敗，辭旨甚切，不敢斥爽，托戒諸弟以示爽。爽知其為己發也，甚不悅，羲或時以諫喻不納，涕泣而起。懿密為之備。九年冬，李勝出為荊州刺史，往詣懿。懿稱疾困篤，示以羸形。勝不能覺，謂之信然。